SKRIFTLIG FORESPØRGSEL P-0522/02

af Marco Cappato (NI) til Kommissionen

(19. februar 2002)

Om: Internet-transmission og arkivering af Kommissionens arbejde

Kan Kommissionen på baggrund af EU-traktatens artikel 1 om åbenhed, EF-traktatens artikel 255 om aktindsigt, artikel 42 i Den Europæiske Unions charter om grundlæggende rettigheder, forordning (EF) nr. 1049/2001(1) af 30. maj 2001, Kommissionens afgørelser af 5. december 2001, 29. november 2001 og 23. januar 2002 om ændring af dens forretningsorden og i betragtning af, at et dokument i forordning (EF) nr. 1049/2001 af 30. maj 2001 defineres som ethvert indhold registreret på et hvilket som helst medium som f.eks. audiovisuelle optagelser af møder eller arrangementer, oplyse,

hvilke af dens møder, aktiviteter eller arrangementer, som den har organiseret eller bidraget til, der er offentlige?

Hvilke foranstaltninger er Kommissionen i gang med at træffe for at garantere de europæiske borgere muligheden for gennem Internet-transmissioner og oprettelse af audiovisuelle arkiver, der er tilgængelige via Internettet, at følge dette arbejde og disse møder og arrangementer?

(1) EFT L 145 af 31.5.2001, s. 43.

Svar afgivet på Kommissionens vegne af Romano Prodi

(12. marts 2002)

Bortset fra ferieperioderne(1) mødes Kommissionen som kollegium med få undtagelser en gang om ugen. Ud over disse ugentlige møder omfatter Kommissionens arbejde som kollegium seminarer og særlige møder. Ifølge artikel 9 i Kommissionens forretningsorden(2) er møderne ikke offentlige, og drøftelserne er fortrolige.

Kommissionens forhandlinger og beslutninger nedfældes i et referat. Referatet var tidligere et internt dokument. Siden Kommissionens afgørelse af 5. december 2001 om ændring af dens forretningsorden(3) trådte i kraft, er referatet blandt de dokumenter, offentligheden uden videre har adgang til. Det findes også på webstedet Europa på adressen http://europa.eu.int/comm/secretariat_general/meeting/index_en.htm.

Kommissionens seminarer, hvor der ikke træffes beslutninger, men som anvendes til at tilrettelægge arbejdet og udstikke de strategiske hovedlinjer for Kommissionens indsats, udarbejdes der også referater for, men da der er tale om foreløbige tekster, offentliggøres de ikke.

Da Kommissionens møder ikke er offentlige, er der ikke planer om at anvende ny teknologi til at udsende dem til offentligheden. Mødernes start optages dog systematisk på video og udsendes på Europe by Satellite (EbS), EU's tv-nyhedstjeneste, via Den Europæiske Radiounions (EBU) net. Disse billeder og de tematisk opbyggede billedarkiver, Kommissionen producerer, har til formål at give tv-journalister mulighed for at illustrere de beslutninger, formanden eller det ansvarlige kommissionsmedlem præsenterer

i presserummet. Pressekonferencerne sendes systematisk på EbS som regel direkte og genudsendes. Alle Europe by Satellite-programmerne findes online på Europa, EU's websted.

I anledning af overgangen til eurosedler og -mønter afholdt Kommissionen den 20. december 2001 et åbent møde, der i sin helhed blev udsendt af EbS og i uddrag af EBU.

(1) Sidste uge i december og hele august måned.

(2) EFT L 308 af 8.12.2000.

(3) EFT L 345 af 29.12.2001.